"บิ๊กตู่"โว กองทุนเงินออมสำเร็จรัฐบาลนี้
นายกฯ ปลื้ม กองทุนเงินออมสำเร็จรัฐบาลนี้ หลังชาวบ้านรอนานนับสิบปี หวังกระตุ้นเศรษฐกิจ
20 ส.ค. 2558

นายกฯ ปลื้ม กองทุนเงินออมสำเร็จรัฐบาลนี้ หลังชาวบ้านรอนานนับสิบปี หวังกระตุ้นเศรษฐกิจ
เมื่อวันที่ 20 ส.ค. เวลา10.15น. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรี ให้สัมภาษณ์ภายหลังเป็นประธานเปิดกองทุนการออมแห่งชาติ(กอช.) ว่า กองทุนการออมแห่งชาติได้เป็นผลสำเร็จและเกิดขึ้นในรัฐบาลนี้ ซึ่งได้รับความสนใจจากประชาชนมาก จึงอยากจะฝากในเรื่องนี้เพราะถือเป็นเรื่องของความมั่นคงของภาคประชาชน โดยเฉพาะประชาชนที่อยู่นอกระบบการใช้แรงงานต่างๆ ที่ไม่มีกองทุนประกันสังคม ทั้งนี้เป็นกองทุนที่มีมานานแล้วแต่ไม่ได้ทำให้เกิดผลสัมฤทธิ์แบบนี้ เมื่อเกิดขึ้นมาชาวบ้านก็ดีใจ อย่างนี้ก็มีเงินบำนาญ ซึ่งเขาบอกว่าเป็นบำนาญคนจน เขาก็ดีใจกับกองทุนนี้และเป็นการส่งเสริมการออมตามแนวทางพระราชดำริของพระบาทสมเด็จพระเจ้าอยู่หัว
พล.อ.ประยุทธ์ กล่าวว่า ใครที่ยังไม่มีกองทุนบำนาญ ก็ให้มาเข้าโครงการ ซึ่งโครงการนี้รัฐบาลพยายามสร้างความเข้มแข็ง ไม่ใช่เอาเงินทั้งก้อนโยนลงไปแล้วก็หมด แต่อันนี้เป็นการช่วยออม นี่คือสิ่งที่ควรจะเกิด โดยต้องไปสร้างการรับรู้ว่ารัฐบาลดูแลดี หากถามว่าภาระหนักไหมก็หนัก เพราะต้องจ่ายเงินสมทบเยอะ และก็จะเยอะเป็นแสนตามจำนวนที่มากขึ้นเรื่อยๆ แต่ก็ยังดีที่เราเอาเงินมางอกเงยแล้วกลับมาให้สังคม ให้กับตัวเอง และทำให้เศรษฐกิจขับเคลื่อนไปด้วย นั่นหล่ะคือประเด็นของตน ทั้งนี้พ.ร.บ.นี้มีมานานแล้ว รอมาหลายปี หลายรัฐบาลไม่เคยทำได้เป็นสิบปี